Aliquippa, Pennsylvania

Ang Aliquippa ay isang lungsod sa Kondado ng Beaver, Pennsylvania sa Estados Unidos. May populasyon itong 9,238 katao batay sa senso sa Estados Unidos noong 2020. Matatagpuan ito sa kahabaan ng Ilog Ohio,  sa hilagang-kanluran ng Pittsburgh. Bahagi ng kalakhang pook ng Pittsburgh ang lungsod.

Dating kinaroroonan ng isang malaking sentrong pangkalakalan ng mga katutubong Amerikano ang Aliquippa. Lumaki ang lungsod bilang isang sentro ng paggawa ng bakal noong unang bahagi ng ika-20 dantaon, katulad ng ibang mga bayan sa lugar. Naghirap ang pamayanan magmula nang nagsara ang marami sa mga negosyo sa lungsod noong dekada-1980.

 Kasaysayan 
Itinatag ang pamayanan ng Aliquippa sa pamamagitan ng pagsasanib ng tatlong bayan: Aliquippa, Woodlawn, at New Sheffield. Walang tiyak na ugnayan ang pangalan ng lungsod kay Reyna Aliquippa ng katutubong Seneca. Sa halip, isa ang "Aliquippa" sa ilang mga pangalang Indiyan na arbitraryong pinili ng kompanyang Pittsburgh and Lake Erie Railroad noong 1878 para sa mga estasyon sa kahabaan ng kanilang ruta. Ang Mt. Carmel Presbyterian Church (dating White Oak Flats Presbyterian Church), na itinatag noong mga 1793 sa Daang Brodhead, ay ang pinakamatandang simbahan sa loob ng kasalukuyang hangganan ng lungsod.

Nakilala nang husto ang Aliquippa bilang kinaroroonan ng isang masigasig na pagawaan ng bakal na itinayo ng Jones and Laughlin Steel Company sa tabi ng Ilog Ohio noong 1905. Kinaya nitong magpasustento sa hanapbuhay ng bayang may populasyon na 27,023 katao noong 1940. Sinara ang pagawaan noong 1984 sa kasagsagan ng pagbagsak ng industriya sa bakal noong dekada-1980, at giniba ito noong 1988. Ang pagkawala ng industriyang ito pati ang suburbanization ay nagdulot ng malaking pagbawas ng populasyon pagsapit ng katapusan ng ika-20 dantaon. Maraming mga negosyo ng lungsod ang umalis mula nang nagsara ang pagawaan. Naghirap ang ekonomiya ng lungsod habang tumataas ang krimen sa paglipas ng panahon.

Pormal nang ikinarta ng Sangguniang Bayan ng Aliquippa (Aliquippa Borough Council) ang dating bayan (borough) ng Aliquippa bilang isang lungsod noong 1987. Ang BF Jones Memorial Library ay isang makasaysayang palatandaang pook ng lungsod.

 Heograpiya 
Napapaligiran ng Hopewell Township ang Aliquippa. Matatagpuan sa kabilang panig ng Ilog Ohio ang mga sumusunod na karatig-munisipalidad, mula hilaga patimog: ang borough (o bayan) ng Baden, ang Harmony Township, at ang borough ng Ambridge. Dinudugtungan ng Tulay ng Ambridge–Aliquippa ang bayan ng Ambridge sa lungsod ng Aliquippa.

 Demograpiya 

Umabot sa pinakamalaking populasyon ang lungsod noong dekada-1930. Mula noon, bumaba nang dalawang-katlo ang populasyon nito, mula sa pinakamalaking bilang na 27,116 sa senso noong 1930.

 Mga sanggunian 

 Mga panlabas na link 

 Website ng Lungsod ng Aliquippa

Kategorya:Mga lungsod sa Pennsylvania
Kategorya:Mga koordinado sa Wikidata